בחירה חופשית ותשובה
הרבה גליה סדן, מרכזי דניאל ליהדות מתקדמת, תל אביב יפו

כבר מתחילת חודש אלול אנו מתחילים להתכונן לשנה החדשה. בתקופת הסליחות שבין ראש-חודש אלול ליום הכיפורים, אנו אמורים לעבור תהליך פנימי של סליחה – לבקש סליחה מכל מי שפגענו בו, ולהיות מסוגלים לסלוח לאנשים אחרים. 
הכעס הוא כמו קרח אשר מקפיא ומפריד בין אנשים. אבל כאשר הקרח מפשיר, הוא הופך למים, ואם מחממים אותו הוא הופך לגז ומתאדה. גם הכעס יכול להיעלם באווירה חמה וסולחת. המטרה היא להגיע לשנה החדשה בלב טהור, להיות מסוגלים להתחיל מחדש, באמת.

במערך שיעור זה נבחן אספקטים שונים של רעיון הבחירה החופשית והתשובה, והקשר ביניהן השתיים. נסתמך בעיקר על קטעים מספרו של הרמב"ם 'משנה תורה'.

חשוב מאוד להדגיש: במונח "לעשות תשובה" או "חזרה בתשובה" אין הכוונה למשמעויות שדבקו במושגים אלה כיום, אלא לרעיון שלאדם יש בחירה כיצד לנהוג, ותשובה היא החלטתו להיטיב את דרכיו באופן כללי, מוסרי. לשוב אל הדרך הטובה.

ניתן לקחת יחידות מתוך מערך השיעור ולחלקן לתלמידים ללימוד עצמי בחברותא. לחלופין אפשרות ללמוד את אותו המקור במקביל בכל קבוצות הלימוד בחברותא (למשל ביחידה א), או לחלק לכל חברותא מקור שונה (מתאים במיוחד ליחידה ג).